Podpis Rudolfa Hrušínského
**Rudolf Hrušínský** (\* 17. október 1920, Nový Etynk - † 13. apríl 1994, Praha) bol významný český herec. Okrem toho tiež pôsobil aj ako divadelný a filmový režisér, je takisto autorom jednej detektívnej divadelnej hry *První případ* z roku 1944, začiatkom 90. rokov krátko zasadal ako poslanec Snemovne ľudu Federálneho zhromaždenia.

Osobný život
------------

Ide o potomka významného hereckého rodu Červíčkov a Budínských. Matka Hermína Červíčková, otec Rudolf Hrušínský (vlastným menom *Rudolf Böhm*). Narodil sa v juhočeskom Novom Etynku (dnes Nová Včelnice) doslova za javiskom po predstavení *Taneček panny Márinky*. Cestoval s kočovnou spoločnosťou svojej babičky Anny Budínskej-Červíčkovej. Už v detstve hral niekoľko rolí v divadle. Neskôr sa rodina usadila v Prahe.

Študoval na gymnáziu, ale pre časté absencie kvôli divadelnej činnosti bol vylúčený. Uvažoval o rôznych povolaniach (napr. právnik), ale nakoniec sa stal hercom. Jeho prvým profesionálnym pôsobiskom sa stala holešovická Uranie (1935) a Burianove Déčko. V tej dobe začal vystupovať v prvých filmoch, do svojich 25 rokov hral v 17 filmoch. V období 1940-1943, 1945-1948 a znova potom v rokoch 1949-1950 pôsobil v Divadle na Vinohradoch, v rokoch 1950-1960 v Mestských divadlách pražských. Od roku 1960 bol v angažmán v Národnom divadle v Prahe.

V roku 1968 bol medzi prvými päťdesiatimi signatármi článku Ľudovíta Vaculíka 2000 slov. Pretože ani po silnom nátlaku v čase normalizácie svoj podpis neodvolal, bol niekoľko rokov bez práce a mal zakázanú činnosť. Prišiel tým nielen o rad filmových a televíznych rolí, ale aj o miesto pedagóga na DAMU, o významné zahraničné filmové ponuky a mal aj zákaz pracovať v rozhlase a režírovať v divadlách.

Do filmu ho vrátil František Vláčil úlitbou režimu, kedy s ním nakrútil (veľmi odlišne od miestami trochu naivne pôsobiacej predlohy *"Doktor Meluzin"*) podľa románu Bohumila Říhu snímku *Dým bramborové natě*.

V roku 1977 podpísal antichartu (zoznam signatárov bol uverejnený v denníku Rudé právo).

Po prevrate v roku 1989 sa krátko zapojil aj do politiky. Vo voľbách roku 1990 zasadol do Snemovne ľudu za Občianske fórum (volebný obvod Stredočeský kraj). Po rozklade Občianskeho fóra v roku 1991 pôsobil v parlamentnom klube NOF (Nezávislí poslanci Občianskeho fóra). Vo Federálnom zhromaždení zotrval do volieb roku 1992. Podľa jeho syna nemal pôvodne o aktívnu politickú kariéru záujem a na kandidátku Občianskeho fóra nastúpil s tým, aby bol zaradený na jej zadnej pozícii. Lenže vo voľbách získal tak veľké množstvo preferenčných hlasov, že po zvolení za poslanca nechcel rezignovať na mandát a tak vo Federálnom zhromaždení strávil celé volebné obdobie. Ako uvádza jeho syn, z parlamentu odchádzal po dvoch rokoch sklamaný aktívnou politikou.

Oženil sa v decembri 1945, v roku 1946 sa narodil syn Rudolf, v roku 1955 Jan, obaja sa stali tiež hercami, herci sú aj jeho vnuci Kristýna Hrušínská a Rudolf Hrušínský najmladší.

Ocenenia
--------

* Titul zaslúžilý umelec (1965)
* Laureát Štátnej ceny (1965)
* Ocenenie Zaslúžilý člen Národného divadla (1982)
* Titul národný umelec (1988)
* TV Rolnička
* Malé zlaté slnko (za Rozmarné léto)
* Strieborná medaila na MFF v Sitges (Spalovač mrtvol)
* Cena za herecký výkon na MFF v San Sebastian (Vražda po našem)
* Trilobit

Filmy, výber
------------

* *Lízin let do nebe*, 1938
* *Humoreska* 1939
* *Cesta do hlubin študákovy duše*, 1939
* *Studujeme za školou*, 1940
* *Noční motýl*, 1941
* *Turbina*, 1941
* *Mlhy na blatech* 1943
* *Barbora Hlavsová*, 1943
* *Jarní píseň*, 1943 (režie)
* *Neviděli jste Bobíka?,* 1944
* *Pancho se žení*, 1944 (režie a titulní role)
* *Předtucha*, 1947
* *Hostinec U kamenného stolu*, 1947
* *Dobrý voják Švejk*, 1956
* *Poslušně hlásím*, 1957
* *Vyšší princip*, 1960
* *Kam čert nemůže*, 1959
* *Rozmarné léto*, 1967
* *Spalovač mrtvol*, 1968
* *Čest a sláva*, 1968
* *Skřivánci na niti*, 1969
* *Waterloo*, 1968 (TV)
* *Lítost*, 1970 (TV film)
* *Dým bramborové natě*, 1976
* *Adéla ještě nevečeřela*, 1977
* *Guľový blesk*, 1978
* *Lásky mezi kapkami deště*, 1979
* *Postřižiny*, 1980
* *Pozor, vizita!*, 1981
* *Tajemství hradu v Karpatech*, 1981
* *Slavnosti sněženek*, 1983
* *Tři veteráni*, 1983
* *Rozpuštěný a vypuštěný*, 1984
* *Vesničko má středisková*, 1985
* *Zlatí úhoři*, (TV film)
* *Smrt krásných srnců*, 1986
* *Jak básníkům chutná život*, 1987
* *Tichá bolest*, 1990
* *Obecná škola*, 1991
* *Chobotnice (seriál)*, 1992
* *Noc rozhodnutí*, 1993 – Emil Hácha

Referencie
----------

1. ↑  Z. Sílová, R. Hrdinová, A. Kožíková, V. Mohylová : *Divadlo na Vinohradech 1907–2007 - Vinohradský ansámbl*, vydalo Divadlo na Vinohradech, Praha, 2007, str. 192
2. ↑  Marie Valtrová: *ORNESTINUM, Slavná éra Městských divadel pražských*, Brána, Praha, 2001, str. 191, ISBN 80-7243-121-8
3. ↑  Kolektiv autorů: *Národní divadlo a jeho předchůdci*, Academia, Praha, 1988, str. 168
4. ↑   *jmenný rejstřík* [online]. Poslanecká snemovňa Parlamentu Českej republiky, [cit. 2012-07-25]. Dostupné online. (česky)
5. ↑   *Šťastný muž pod vlakem* [online]. lidovky.cz, [cit. 2012-07-25]. Dostupné online. (česky)
6. ↑   *Rudolf Hrušínský* [online]. fdb.cz, [cit. 2012-07-25]. Dostupné online. (česky)

* *Tento článok je čiastočný alebo úplný preklad článku Rudolf Hrušínský na českej Wikipédii.*

Iné projekty
------------

Commons
* Spolupracuj na Commons Commons ponúka multimediálne súbory na tému **Rudolf Hrušínský**

Externé odkazy
--------------

* Rudolf Hrušínský na stránkach Národného divadla
* Rudolf Hrušínský v Česko-Slovenskej filmovej databáze
* Rudolf Hrušínský v Internet Movie Database (po anglicky)
* Rudolf Hrušínský na Dabingforum.cz
* Rudolf Hrušínský v cykle Českej televízie Příběhy slavných

Autoritné údaje: * abART: 8990
* BnF: 14022115x
* GND: 11934503X
* ISNI: 0000000110725169
* LCCN: nr94004759
* NK ČR: jn19990209269
* VIAF: 79172886
* WorldCat: lccn-nr94004759